Αγαπητοί φίλοι,

Εύοσμος, **31 Αυγούστου 2017**

Ο αθλητής **Νίκος Χατζηβρέττας**, μετά τη λήξη της μπασκετικής του καριέρας, αποφάσισε να ασχοληθεί με την προπονητική σε αναπτυξιακές ηλικίες. Το 2015 με δική του πρωτοβουλία ενώθηκαν δύο ομάδες του Ευόσμου, η **Δόξα Ελπίδος**και ο **Κρόνος**, και έτσι γεννήθηκε η **ΔΕΚΑ**(10Α) στον τόπο που ο Νίκος Χατζηβρέττας ανδρώθηκε και νιώθει ότι οφείλει…

Τον πρώτο χρόνο λειτούργησαν τα τμήματα μπάσκετ, ενώ τον δεύτερο, η Ακαδημία μεγάλωσε υποδεχόμενη το τμήμα του βόλεϊ, με μπροστάρη την προπονήτρια **Μαρία Γαβαλά**. Η προσπάθεια που καταβάλλεται για την εξέλιξη της Ακαδημίας είναι διαρκής, προκειμένου όλοι να νιώθουμε το γήπεδο σαν το δεύτερο σπίτι μας!

Σύντομα παραδίδονται για χρήση οι νέες εγκαταστάσεις της Ακαδημίας. Σε ένα γωνιακό οικόπεδο εμβαδού 1280τμ, επί των οδών **Βοσπόρου & Χρύσσου Κελέκη** (πεζόδρομος), του Δήμου Ευόσμου-Κορδελιού Θεσσαλονίκης, κατασκευάζεται ισόγειο προπονητήριο-γυμναστήριο συνολικής κάλυψης 640τμ, εμβαδού 796τμ και όγκου 6.055κμ. Το οικόπεδο βρίσκεται στην επέκταση του Δήμου, σε αραιοδομημένο περιβάλλον γενικής κατοικίας.

Το ισόγειο προπονητήριο ύψους 8μ, περιλαμβάνει χώρους άθλησης, WC κοινού, αποδυτήρια και αποθήκες. Στην ανατολική πλευρά του κτιρίου διαμορφώνεται ένα πατάρι εμβαδού 60τμ για το Café –που θα φιλοξενεί και πολιτιστικές δράσεις–και ένα άλλο, 97τμ για τα γραφεία μας. Ο υπαίθριος χώρος περιλαμβάνει θέσεις στάθμευσης και θα δενδροφυτευθεί. Στην κατασκευή, ειδικά για τα ΑΜΕΑ, εξασφαλίζεται η δυνατότητα αυτόνομης και ασφαλούς προσπέλασης του κτιρίου και η εξυπηρέτησή τους με οριζόντιες προσβάσεις που αρχίζουν από τη στάθμη του πεζοδρομίου και φτάνουν ως τους εσωτερικούς και εξωτερικούς χώρους του κτιρίου.

Περνώντας σε μια «**νέα εποχή**», δεν θα μπορούσαμε να μην ανανεώσουμε και την ιστοσελίδα μας, για να μαθαίνετε τα νέα και τις δραστηριότητές μας, μέσα από ένα ολόφρεσκο, καλαίσθητο, και λειτουργικό περιβάλλον, στη διεύθυνση: [**http://10a.gr**](http://10a.gr). Τα σήματα/λογότυπά μας, καθώς και φωτογραφικό υλικό που θα ανανεώνεται διαρκώς, θα βρείτε εδώ: <http://10a.gr/press>.

Έτσι, πραγματοποιούμε ένα ακόμα όνειρό μας, και η «ομάδα μας» αποκτά τη δική της στέγη, έναν χώρο όπου τα νέα παιδιά, με την καθοδήγηση και συμπαράστασή μας, ξεπερνώντας τα όριά τους, θα κατανοήσουν την ουσία του αθλητισμού, το «**ευ αγωνίζεσθαι**», και θα το έχουν ως συμπαίκτη στην υπόλοιπη ζωή τους!

**Νίκος Χατζηβρέττας**

10A – Αθλητική Ακαδημία ΔΕΚΑ